अभी भले पूर्व एयर चीफ मार्शल त्यागी साहब यह कहें कि उनके दल को सरकार ने नियुक्त नहीं किया था, वे लोग "निजी" तौर पर यह समझौता कर रहे थे, मगर यह बात कोई मानेगा नहीं कि वे ग्यारह उच्चाधिकारियों के साथ बैंकॉक, दुबई, अमेरिका और लाहौर में इतने संवेदनशील मुद्दे पर निजी तौर पर समझौता कर रहे थे। यह प्रधानमंत्री डॉ. मनमोहन सिंह की ख्वाहिश थी, जिसे श्रीमती सोनिया गाँधी का समर्थन प्राप्त था। सम्भवतः अमेरिका ने भरोसा दिलाया होगा डॉ. सिंह को कि ऐसा होने पर उनका नाम शान्ति के नोबल पुरस्कार के लिए प्रस्तावित किया जायेगा। दूसरी बात, चूँकि डॉ. सिंह का जन्मस्थान पाकिस्तान में है, इसलिए उनका पाकिस्तान के प्रति सॉफ्ट कॉर्नर होना स्वाभाविक है। पूर्व प्रधानमंत्री आई.के. गुजराल साहब का भी जन्म पाकिस्तान में हुआ था। उनके समय में भी सियाचिन से भारतीय सैनिकों को हटाने की बात हुई थी। (अब यह मत पूछिये कि जनाब नवाज शरीफ या जनरल परवेज मुशर्रफ भारत के प्रति सॉफ्ट कॉर्नर क्यों नहीं रखते? "महानता" का जो कीड़ा होता है, वह विशुद्ध रुप से "भारतीय" जीन में पाया जाता है और नेहरूजी से लेकर इन्दिराजी और वाजपेयी तक बहुतों में यह कीड़ा सक्रिय था! (अफसोस कि नोबल किसी को नसीब नहीं हुआ!))